LV Eiropas Savienības Oficiālais Vēstnesis L 11/9

KOMISIJAS LĒMUMS

(2007. gada 14. decembris)

par Pētniecības izpildaģentūras izveidi, lai pārvaldītu dažas pētniecības jomas Kopienas īpašajā programmā “Cilvēki”, “Iespējas” un “Sadarbība”, piemērojot Padomes Regulu (EK) Nr. 58/2003

(Dokuments attiecas uz EEZ)

(2008/46/EK)

EIROPAS KOPIENU KOMISIJA,

ņemot vērā Eiropas Kopienas dibināšanas līgumu,

ņemot vērā Padomes 2002. gada 19. decembra Regulu (EK) Nr. 58/2003, ar ko nosaka statūtus izpildaģentūrām, kurām uztic konkrētus Kopienas programmu pārvaldības uzdevumus (1), un jo īpaši tās 3. panta 1. punktu,

tā kā:

(1) Ar Regulu (EK) Nr. 58/2003 Komisija tiek pilnvarota izveidot izpildaģentūras saskaņā ar minētajā regulā paredzētajiem vispārīgajiem statūtiem un uzticēt tām dažus pārvaldības uzdevumus, kas attiecas uz vienu vai vairākām Kopienas programmām.

(2) Komisijas pilnvaru mērķis attiecībā uz izpildaģentūras izveidošanu ir atļaut tai koncentrēties uz pamatdarbībām un funkcijām, kurās nevar izmantot ārpakalpojumus, nezaudējot kontroli pār darbībām, kuras pārvalda minētās izpildaģentūras, vai galīgo atbildību par tām.

(3) Eiropas Parlamenta un Padomes 2006. gada 18. decembra Lēmums Nr. 1982/2006/EK par Eiropas Kopienas Septīto pamatprogrammu pētniecībai, tehnoloģiju attīstībai un demonstrējumu pasākumiem (2007. līdz 2013. gads) (2) iekļauj pētniecības, tehnoloģiju attīstības un demonstrējumu projektu īstenošanu tādos jautājumos īpašajā programmā “Cilvēki”, “Iespējas” un “Sadarbība”, kas nav saistīti ar politisku lēmumu pieņemšanu un prasa īpašas tehniskas un finanšu zināšanas projekta norises gaitā.

(4) Piešķīruma nolīgumi, kas tiek noslēgti Septītajā pamatprogrammā, varētu ilgt vairākus gadus, un daudzi piešķīrumi varētu stāties spēkā 2014. gadā, bet to aktīva pārvaldība varētu notikt 2017. gadā un arī turpmāk.

(5) Ar programmas īstenošanu saistītu uzdevumu deleģēšana izpildaģentūrai ir iespējama, skaidri nodalot programmas izstrādes posmu, par kuru atbild Komisija, un projekta īstenošanu, ko plānots uzticēt izpildaģentūrai.

(6) Īpašā programma “Cilvēki” un īpašās programmas “Iespējas” daļa “Pētniecība MVU vajadzībām” tiek uzskatītas par projektiem, kuros būs visvairāk neliela apjoma darbību.

(7) Īpašajā programmā “Sadarbība” drošības un kosmosa temati ir jaunas jomas, kur Komisijai vēl nav savas nozīmīgas lietpratības, un izpildaģentūras tos varētu izmantot kā paraugu, īstenojot sarežģītākus kopīgus pētniecības projektus.

(8) Izpildaģentūra varētu arī centralizēti pildīt administratīvus un loģistikas atbalsta uzdevumus citās pamatprogrammas jomās.

(9) Aģentūrai būs jāizpilda darbības budžets saskaņā ar Komisijas 2004. gada 21. septembra Regulu (EK) Nr. 1653/2004 par finanšu tipa regulu izpildu aģentūrām, piemērojot Padomes Regulu (EK) Nr. 58/2003 par atsevišķu uzdevumu izpildu aģentūru statūtiem attiecībā uz Kopienas programmu pārvaldi (3).

(10) Minētajam mērķim veiktā izmaksu un ieguvumu analīze liecina, ka izpildaģentūras izveide pētniecības jomā būtu izdevīga gan finansiālā, gan nefinansiālā ziņā.

(11) Šajā lēmumā paredzētie pasākumi ir saskaņā ar Izpildaģentūru komitejas atzinumu,

IR NOLĒMUSI ŠĀDI.

1. pants

Aģentūras izveide

1. Ar šo lēmumu Kopienas pasākumu pārvaldībai pētniecības jomā tiek izveidota izpildaģentūra (turpmāk tekstā – “aģentūra”), kuras statūti ir noteikti Regulā (EK) Nr. 58/2003.

2. Aģentūras nosaukums ir “Pētniecības izpildaģentūra”.

2. pants

Atrašanās vieta

Aģentūra atrodas Briselē.

3. pants

Aģentūras darbības laiks

Ar šo izveido aģentūru darbam laikposmā no 2008. gada 1. janvāra līdz 2017. gada 31. decembrim.

4. pants

Mērķi un uzdevumi

1. Atbilstoši Eiropas Kopienas Septītajai pamatprogrammai pētniecībai, tehnoloģiju attīstībai un demonstrējumu pasākumiem (2007. līdz 2013. gads), kas izveidota ar Lēmumu Nr. 1982/2006/EK (turpmāk tekstā – “pamatprogramma”), aģentūrai tiek uzticēti šādi uzdevumi:

a) pārvaldīt īpašu projektu posmus, īstenojot konkrētas jomas īpašajā programmā “Cilvēki”, saskaņā ar Padomes Lēmumu 2006/973/EK (4) un Komisijas pieņemto darba programmu, kā arī veikt tam nepieciešamās pārbaudes, pieņemot attiecīgus lēmumus saskaņā ar Komisijas piešķirtajām pilnvarām;

b) pārvaldīt īpašu projektu posmus, īstenojot shēmas īpašās programmas “Iespējas” daļā “Pētniecība MVU vajadzībām” saskaņā ar Padomes Lēmumu 2006/974/EK (5) un Komisijas pieņemto darba programmu, kā arī veikt tam nepieciešamās pārbaudes, pieņemot attiecīgus lēmumus saskaņā ar Komisijas piešķirtajām pilnvarām;

c) pārvaldīt posmus īpašu projektu izpildes gaitā, īstenojot konkrētas jomas, kas saistītas ar drošības un kosmosa tematiem īpašajā programmā “Sadarbība”, saskaņā ar Padomes Lēmumu 2006/971/EK (6) un Komisijas pieņemto darba programmu, kā arī veikt tam nepieciešamās pārbaudes, pieņemot attiecīgus lēmumus saskaņā ar Komisijas piešķirtajām pilnvarām;

d) noteikt instrumentus ieņēmumu un izdevumu izpildei saskaņā ar Komisijas piešķirtajām pilnvarām veikt visas tās darbības, kuras nepieciešamas Kopienas programmas a), b) un c) apakšpunktā minēto daļu pārvaldībai, jo īpaši tās, kuras saistītas ar piešķiršanas procesu attiecībā uz līgumiem un piešķīrumiem;

e) apkopot, analizēt un nodot Komisijai visu informāciju, kas nepieciešama to Kopienas programmu daļu īstenošanai, kuras minētas šā panta a), b) un c) apakšpunktā;

f) nodrošināt loģistikas un administratīvo atbalstu īpašajām programmām “Iespējas”, “Sadarbība” un “Cilvēki”, jo īpaši tādos jautājumos, kas saistīti ar uzaicinājumiem iesniegt priekšlikumus, priekšlikumu saņemšanu un novērtēšanu, līgumu noslēgšanu ar novērtētājiem, novērtētāju samaksas dokumentācijas sagatavošanu un finansiālās situācijas pārbaudēm.

2. Pēc atzinuma saņemšanas, kuru izsniedz Izpildaģentūru komiteja, kas izveidota saskaņā ar Regulas (EK) Nr. 58/2003 24. pantu, Komisija var piešķirt aģentūrai pilnvaras veikt tāda paša veida uzdevumus pamatprogrammas ietvaros, kuri nav minēti šā panta 1. punktā.

3. Komisijas lēmumā, ar ko aģentūrai piešķir pilnvaras, sīki izklāsta tai uzticētos uzdevumus; lēmumu groza gadījumos, kad aģentūrai tiek uzticēta papildu uzdevumu veikšana. To nosūta Izpildaģentūru komitejai zināšanai.

5. pants

Organizatoriskā struktūra

1. Aģentūru pārvalda Koordinācijas komiteja un Komisijas iecelts direktors.

2. Koordinācijas komitejas locekļus ieceļ amatā uz diviem gadiem.

3. Aģentūras direktoru ieceļ amatā uz četriem gadiem.

4. Koordinācijas komitejas locekļu un direktora pilnvaru termiņu var pagarināt.

6. pants

Piešķīrumi

Aģentūra saņem piešķīrumus, kuri iekļauti Eiropas Kopienu vispārējā budžetā un kuri tiek piešķirti no līdzekļiem, kas paredzēti 4. panta 1. punktā minētajām programmām, un, attiecīgā gadījumā, no līdzekļiem, kas piešķirti no citām pamatprogrammas daļām, kuru īstenošana saskaņā ar 4. panta 2. punktu ir uzticēta aģentūrai.

7. pants

Uzraudzība un ziņojumu sniegšana

Aģentūra ir Komisijas uzraudzībā un saskaņā ar pilnvaru piešķiršanas dokumentu atbilstoši paredzētajai kārtībai regulāri Komisijai ziņo par programmu īstenošanas gaitu, kuras ir aģentūras atbildības lokā.

8. pants

Darbības budžeta izpilde

Aģentūra izpilda savu darbības budžetu saskaņā ar Regulas (EK) Nr. 1653/2004 noteikumiem.

Briselē, 2007. gada 14. decembrī Komisijas vārdā — Komisijas loceklis Janez POTOČNIK

(1) OV L 11, 16.1.2003., 1. lpp.

(2) OV L 412, 30.12.2006., 1. lpp.

(3) OV L 297, 22.9.2004., 6. lpp. Regulā grozījumi izdarīti ar Regulu (EK) Nr. 1821/2005 (OV L 293, 9.11.2005., 10. lpp.).

(4) OV L 400, 30.12.2006., 272. lpp.

(5) OV L 400, 30.12.2006., 299. lpp.

(6) OV L 400, 30.12.2006., 86. lpp.